Sosialbyråden: - Det er ingen god idé å gi penger til tiggere

Øystein Eriksen Søreide mener rumenske tiggere uten mulighet til å få seg jobb bør dra hjem, og ser helst at folk ikke gir dem penger.

Sosialbyråden forteller at tilreisende som kommer til Oslo selv har ansvar for å forsørge seg selv, og skaffe seg et sted å bo mens de er i Norge. Lars Overli

Sol Sigurjonsdottir

29. mai 2015 18:37 Sist oppdatert 29. mai 2015

Osloby skrev denne uken om fattige tilreisende som i elleve måneder har bodd i en enebolig på Søndre Nordstrand. I april ble de kastet ut av huset, på grunn av de sanitære forholdene. Det var helsefarlig å bli boende i huset, mener kommunen og bydelsoverlegen.

Skuffelsen er stor for de tidligere beboerne, som forteller til Osloby at de nå bor i skogen eller under broer rundt omkring i byen.

Hva er mest helsefarlig, at folk bor under broer, eller at de bor trangt i et hus uten «rutiner for internkontroll»?

— Jeg mener ikke at noen bør sove under en bro, det er ikke det som er mitt forslag til en løsning. Her har bydelsoverlegen gjort en helsemessig vurdering, og jeg legger til grunn at den vurderingen ville vært den samme uansett hvilken kultur det var snakk om, om det var nordmenn eller tilreisende. Det tar jeg for gitt, sier helse- og sosialbyråd Øystein Eriksen Søreide.

Les også: Her bodde det 25 - 40 mennesker. - Helsefarlig, mener kommunen

- Kommunen skal ikke drive hospits

Tilreisende som kommer til Oslo for å søke arbeid må selv sørge for å ha et sted å bo og forsørge seg selv mens de er her, i henhold til EØS-regelverk.

Kommunen gir nødhjelp, men skal i utgangspunktet ikke yte annen hjelp, bekrefter Søreide.

— Du kan reise og søke jobb i andre land, men du har også plikt til å kunne forsørge deg selv med mat og bolig mens du er jobbsøkende. Det er et premiss at man i utgangspunktet ikke skal måtte være avhengig av vertslandet for å klare seg i den perioden, sier byråden.

-Bydelsoverlegen gjort en helsemessig vurdering, og jeg legger til grunn at den vurderingen ville vært akkurat det sammen hvilken kultur det var snakk om, om det var nordmenn eller tilreisende. Det tar jeg for gitt, sier helse- og sosialbyråd Øystein Eriksen Søreide. Jon Skille Amundsen

— Hvis du ikke klarer å skaffe deg jobb eller har mulighet til å ivareta deg selv mens du finner deg jobb, da er utgangspunktet at du skal returnere til hjemlandet. Jeg sier ikke «da får du heller bo under en bro». Premisset er at hvis du ikke er i stand til å forsørge deg selv eller har noen utsikter til en jobb, så er det ikke liv laga. Da er det ikke et godt liv å være i Oslo.Han forteller at det ikke er aktuelt med ytterligere hjelp til fattige tilreisende i Oslo. På kalde vinternetter åpner kommunen en akuttovernatting i samarbeid med Frelsesarmeen. I noen tilfeller kan man også få nødhjelp fra kommunen de dagene man er i Oslo til man er i stand til å returnere til hjemlandet.

— Det nødhjelpstilbudet er dimensjonert i henhold til etterspørselen, og skulle det være netter om vinteren hvor det er fullt, så ordner man flere senger. Det håndterer man. Jeg mener at det ikke er en kommunal oppgave å drive hospits. Det er hverken aktuelt å kjøpe dette aktuelle huset for å drive hospits, eller etablere andre lignende tiltak utover at vi har et ansvar for å sikre folk når det er kaldt og dermed fare for liv og helse, sier Søreide.

- Tigging er ikke løsningen

Byråden mener personlig at det ikke er en god idé å gi penger til tiggere. Det bidrar ikke til å løse fattigdomsproblematikken, mener han.

— Jeg har jobbet mye med den typen problemstillinger hele mitt voksne liv, og jeg har aldri sett eksempler på at tigging er veien ut av fattigdom. Jeg tror dessverre at ved å gi , så opprettholder vi bare tigging som en mulighet, som gjør at folk kan kanskje overleve dagen, men som dessverre gjør at de aldri blir i stand til å komme seg videre, forteller Søreide.

Veien ut av fattigdom er utdannelse og jobb, primært i hjemlandet, mener byråden. Han peker på at Oslo kommune er involvert i et prosjekt i Romania hvor de bistår lokale myndigheter i å utvikle velferdsordninger og sosial hjelp.

— Jeg kan forstå at når man hører om Norge og hvor godt vi har det her og den rikdommen som er her, at man tenker «dette er løsningen». Så drar man hit, og dessverre er det veldig mange som opplever at de hverken har den språkkompetansen eller de formelle kompetansene som skal til for å få seg en jobb. Så ender de med å tigge på gaten, og jeg tror ikke det var det de fleste drømte om. Skuffelsen for mange kan nok være stor. Da mener jeg at det hverken er bra for den enkelte eller for deres familier som er igjen hjemme at de blir i Oslo og forsøker å leve fra hånd til munn ved å tigge.